1992 m. Lietuvos šachmatų čempionatas

1992 m. Lietuvos šachmatų čempionatas – tai 59-asis Lietuvos vyrų ir 45-asis Lietuvos moterų šachmatų čempionatai.

Lietuvos vyrų šachmatų čempionatas 

59-asis Lietuvos vyrų šachmatų čempionatas vyko Vilniuje, 1992 m. kovo 8 – kovo 16 d.
86 šachmatininkai susirinko į atvirąjį Lietuvos šachmatų čempionatą, kuris vyko, naudojant šveicariškąją sistemą.

Tarp dalyvių buvo: visi 1991 m. čempionato prizininkai, 5 tarptautiniai, 9 nacionaliniai meistrai, 57 kandidatai į meistrus ir 15 pirmaatskyrininkių. Čempionatas buvo kartu ir atrankos turnyras į Lietuvos vyrų olimpinę rinktinę: buvo kovojama dėl dviejų dar likusių laisvų vietų. Kiti keturi komandos nariai jau buvo žinomi.

Varžybų pradžia 

Čempionato pradžia buvo kiek netikėta – du trečdaliai turnyro dalyvių, kurių pavardžių nebuvo FIDE tarptautiniame reitingų sąraše, užprotestavo naujus Lietuvos šachmatų federacijos nuostatus, pagal kuriuos nereitinginiai žaidėjai atrankos turnyrą turėjo sužaisti per dvi dienas su sumažinta laiko kontrole. Kandidatai į meistrus ir pirmaatskyrininkiai reikalavo visiems vienodų sąlygų. Šachmatų federacijos prezidiumas šį jų protestą patenkino. Kol buvo derinami organizaciniai klausimai, čempionato dalyviai ilgiau nei parą ilsėjosi.

Varžybų pradžia buvo sunki meistrams: kaunietis Algimantas Butnorius po ilgos ir atkaklios kovos pirmąją partiją baigė lygiosiomis su Aliumi Mikėnu, o antrojoje, žaisdamas su V. Pavlovičiumi, pereikvojo žaidimui skirtą laiką. Jo dažnai pristigdavo ir kitiems meistrams: G. Piešina, A. Bandza ceitnotuose išbarstė ne vieną brangų pustaškį, ar tašką. Tuo metu armėnas A. Anastasianas, nevaržomas atrankos, žaidė lengvai ir skynė viena po kitos pergales. Turnyrui įpusėjus, jis buvo surinkęs 4,5 taško ir kartu su vilniečiu R. Survila pirmavo.

Rezultatai 
1992 m. Lietuvos šachmatų čempionu tapo vilnietis Virginijus Dambrauskas, surinkęs 7,5 taško iš 9 galimų. Jis užėmė pirmą vietą ir turnyre ir Lietuvos čempionate. Antrą vietą turnyre (7 tšk.) užėmęs, Armėnijos atstovas A. Anastasianas žaidė be komnkurencijos, todėl Lietuvos šachmatų čempionato sidabro medalis atiteko vilniečiui Dariui Ruželei (7 tšk.). Toliau sekė 5 dalyviai, surinkę po 6,5 taško. Dėl geresnių papildomų rodiklių trečioji vieta atiteko praėjusių metų čempionui kauniečiui Šarūnui Šulskiui.

Vyrų čempionato eiga

Lentelė

Lietuvos moterų šachmatų čempionatas 

45-asis Lietuvos moterų šachmatų čempionatas vyko Panevėžyje, 1992 m. vasario 14 – vasario 23 d. Iš 1991 m. moterų čempionate nedalyvavo pernai antrą vietą užėmusi M. Kurkul.

Moterų čempionato eiga 
Turnyre pirmąją vietą užėmė viešnia iš Latvijos I. Erneste, surinkusi 7 taškus iš 9 galimų, tačiau čempionate ji dalyvavo ne konkurso tvarka. Po jos sekė trys žaidėjos surinkusios po 6,5 taško. Jų vietos buvo paskirstytos pagal aukštesnius papildomus rodiklius: Lietuvos moterų šachmatų čempione tapo vilnietė Kamilė Baginskaitė. Kitus medalius pasidalijo seserys iš Vilkaviškio: praėjusių metų Lietuvos čempionė Rita Dambravaitė buvo apdovanota sidabro, o Asta Dambravaitė – bronzos medaliais.

Pastaba.** Dalyvavo ne konkurso tvarka. * Žaidėjos ir jų rezultatai nerasti.

Šaltiniai